**ՀՀ պետական բյուջեի կատարման ամփոփ բնութագիրը**

**2022 թվականի հունվար-հոկտեմբեր ամիսներին[[1]](#footnote-1)**

2022 թվականի հունվար-հոկտեմբեր ամիսներին ՀՀ պետական բյուջեի եկամուտները կազմել են 1,662.5 մլրդ դրամ, ծախսերը` 1,675.5 մլրդ դրամ, դեֆիցիտը՝ շուրջ 13 մլրդ դրամ: Պետական բյուջեի ծրագրային և փաստացի ցուցանիշներում, պետության դրամական միջոցների համախմբված հաշվառման նպատակով, ներառվել են առանց սահմանափակման կատարվող վճարումները և վերջիններիս արդյունքում ձևավորված եկամուտները՝ ելնելով «Հայաստանի Հանրապետության 2022 թվականի պետական բյուջեի մասին» ՀՀ օրենքի 9‑րդ հոդվածի 2‑րդ կետի պահանջներից: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական կատարումը:

1. **ՀՀ պետական բյուջեի ցուցանիշները (մլրդ դրամ)**

|  |  |  |  |
| --- | --- | --- | --- |
|  | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարողա-կանը տարեկան ճշտված պլանի նկատմամբ**  **(%)** |
| Եկամուտներ | 2,045.2 | 1,662.5 | 81.3 |
| Ծախսեր | 2,262.7 | 1,675.5 | 74.0 |
| Պակասուրդ (հավելուրդ) | 217.6 | 13.0 | 6.0 |

***ՀՀ պետական բյուջեի եկամուտները***

2021 թվականի հունվար-հոկտեմբեր ամիսների համեմատ պետական բյուջեի եկամուտներն աճել են 23.1%‑ով կամ 311.8 մլրդ դրամով, ընդ որում, եկամուտների երեք հիմնական խմբերում էլ արձանագրվել է մուտքերի աճ:

1. **ՀՀ պետական բյուջեի եկամուտները (մլրդ դրամ)**

|  |  |  |  |
| --- | --- | --- | --- |
|  | **2021թ. հունվար-հոկտեմբեր ամիսների  փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների  փաստ** |
| **Պետական բյուջեի եկամուտներ** | **1,350.7** | **2,045.2** | **1,662.5** |
| Հարկային եկամուտներ և պետական տուրքեր | 1,279.0 | 1,924.3 | 1,559.2 |
| Պաշտոնական դրամաշնորհներ | 7.1 | 35.3 | 12.9 |
| Այլ եկամուտներ | 64.6 | 85.6 | 90.4 |
| **Կշիռն ընդամենը եկամուտների մեջ (%)** |  |  |  |
| Հարկեր և տուրքեր | 94.7 | 94.1 | 93.8 |
| Պաշտոնական դրամաշնորհներ | 0.5 | 1.7 | 0.8 |
| Այլ եկամուտներ | 4.8 | 4.2 | 5.4 |

2022 թվականի հունվար-հոկտեմբեր ամիսներին ՀՀ պետական բյուջե են մուտքագրվել 1,559.2 մլրդ դրամ *հարկային եկամուտներ և պետական տուրքեր*, որոնք կազմել են տարեկան ծրագրված ցուցանիշի 81%-ը: 2021 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 21.9%‑ով կամ 280.2 մլրդ դրամով, ընդ որում, աճ է արձանագրվել բոլոր հարկատեսակների գծով, բացառությամբ մաքսատուրքի:

2022 թվականի հունվար-հոկտեմբեր ամիսներին պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 3‑ում:

1. **ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)**

|  |  |  |  |  |
| --- | --- | --- | --- | --- |
|  | **2021թ. հունվար-հոկտեմբեր ամիսների  փաստ** | **2022թ. հունվար-հոկտեմբեր ամիսների  փաստ** | **2022թ.**  **հունվար-հոկտեմբերը 2021թ.**  **հունվար-հոկտեմբերի նկատմամբ (%)** | **2022թ. և 2021թ. տարբերու-թյունը** |
| **Հարկային եկամուտներ և պետական տուրքեր** | **1,279.0** | **1,559.2** | **121.9** | **280.2** |
| **1. Հարկային եկամուտներ** | **1,234.5** | **1,463.4** | **118.5** | **228.9** |
| ԱԱՀ | 438.6 | 525.1 | 119.7 | 86.5 |
| Ակցիզային հարկ | 87.3 | 95.8 | 109.7 | 8.5 |
| Շահութահարկ | 137.6 | 197.2 | 143.3 | 59.6 |
| Մաքսատուրք | 69.3 | 42.5 | 61.2 | (26.9) |
| Եկամտային հարկ | 351.5 | 386.6 | 110.0 | 35.1 |
| Շրջանառության հարկ | 31.0 | 39.2 | 126.7 | 8.3 |
| Սոցիալական վճար (կուտակային կենսաթոշակի գծով) | 35.4 | 52.3 | 147.7 | 16.9 |
| Բնապահպանական հարկ և բնօգտագործման վճար | 49.9 | 79.9 | 160.3 | 30.1 |
| Այլ հարկեր | 38.1 | 44.9 | 118.0 | 6.8 |
| Հարկերի անցումային գերավճարից մարված հարկային պարտավորություններ | (4.1) | 0.0 | 1.0 | 4.1 |
| **2. Պետական տուրք** | **44.5** | **95.8** | **215.2** | **51.3** |
| **Կշիռն ընդամենը հարկերի և տուրքերի մեջ (%)** |  |  |  |  |
| **1. Հարկային եկամուտներ** | **96.5** | **93.9** |  |  |
| ԱԱՀ | 34.3 | 33.7 |  |  |
| Ակցիզային հարկ | 6.8 | 6.1 |  |  |
| Շահութահարկ | 10.8 | 12.6 |  |  |
| Մաքսատուրք | 5.4 | 2.7 |  |  |
| Եկամտային հարկ | 27.5 | 24.8 |  |  |
| Շրջանառության հարկ | 2.4 | 2.5 |  |  |
| Սոցիալական վճար (կուտակային կենսաթոշակից) | 2.8 | 3.4 |  |  |
| Բնապահպանական հարկ և բնօգտագործման վճար | 3.9 | 5.1 |  |  |
| այլ հարկեր | 3.0 | 2.9 |  |  |
| Հարկերի անցումային գերավճարից մարված հարկային պարտավորություններ | (0.3) | 0.0 |  |  |
| **2. Պետական տուրք** | **3.5** | **6.1** |  |  |

Հաշվետու ժամանակահատվածի հարկային եկամուտների և պետական տուրքերի 33.7%‑ն ապահովվել է ավելացված արժեքի հարկի հաշվին: Նախորդ տարվա նույն ժամանակահատվածի համեմատ ավելացված արժեքի հարկի աճը հիմնականում պայմանավորված է ՀՀ ներմուծվող ապրանքների գծով մուտքերի աճով:

1. **ԱԱՀ-ի գծով ՀՀ պետական բյուջեի մուտքերը (մլրդ դրամ)**

|  |  |  |  |  |
| --- | --- | --- | --- | --- |
|  | **2021թ. հունվար-հոկտեմբեր ամիսների  փաստ** | **2022թ. հունվար-հոկտեմբեր ամիսների  փաստ** | **2022թ.**  **հունվար-հոկտեմբերը 2021թ.**  **հունվար-հոկտեմբերի նկատմամբ (%)** | **2022թ. և 2021թ. տարբերու-թյունը** |
| **Ավելացված արժեքի հարկ** | **438.6** | **525.1** | **119.7** | **86.5** |
| Ներմուծումից, այդ թվում՝ | 261.4 | 334.7 | 128.1 | 73.3 |
| ԵԱՏՄ երկրներից | 108.2 | 126.5 | 117.0 | 18.4 |
| Ներքին շրջանառությունից | 177.2 | 190.4 | 107.4 | 13.2 |

2022 թվականի հունվար-հոկտեմբեր ամիսներին պետական բյուջե մուտքագրված հարկային եկամուտների ու պետական տուրքերի 6.1%-ն ապահովվել է ակցիզային հարկի հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի աճը հիմնականում պայմանավորված է հանրապետությունում արտադրվող ենթաակցիզային ապրանքների գծով մուտքերի աճով:

1. **Ակցիզային հարկի գծով ՀՀ պետական բյուջեի մուտքերը (մլրդ դրամ)**

|  |  |  |  |  |
| --- | --- | --- | --- | --- |
|  | **2021թ. հունվար-հոկտեմբեր ամիսների  փաստ** | **2022թ. հունվար-հոկտեմբեր ամիսների  փաստ** | **2022թ.**  **հունվար-հոկտեմբերը 2021թ.**  **հունվար-հոկտեմբերի նկատմամբ (%)** | **2022թ. և 2021թ. տարբերու-թյունը** |
| **Ակցիզային հարկ** | **87.3** | **95.8** | **109.7** | **8.5** |
| Ներմուծվող ենթաակցիզային ապրանքներից | 41.5 | 44.3 | 106.9 | 2.9 |
| ՀՀ-ում արտադրվող ենթաակցիզային ապրանքներից | 45.8 | 51.5 | 112.3 | 5.6 |

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել շուրջ 52.3 մլրդ դրամ սոցիալական վճար` ապահովելով հարկային եկամուտների և պետական տուրքերի 3.4%-ը և 47.7%-ով կամ 16.9 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է այն հանգամանքով, որ 2022 թվականի հունվարի 1‑ից սոցիալական վճարի անհատի մասնաբաժնում աշխատողի մասնակցության դրույքաչափը 3.5%‑ից բարձրացվել է 4.5%՝ մինչև 500 հազար դրամը ներառյալ աշխատավարձի դեպքում, իսկ 500-1020 հազար դրամ աշխատավարձի դեպքում սահմանվել է 10%-ի և 27500 դրամի տարբերության չափով՝ մինչ այդ սահմանված 10%-ի և 32500 դրամի տարբերության փոխարեն: 1020 հազար դրամը գերազանցող աշխատավարձի դեպքում աշխատողի կողմից վճարվում է ֆիքսված գումար` 74500 դրամ՝ նախկին 69500 դրամի փոխարեն։

2022 թվականի հունվար-հոկտեմբեր ամիսներին բնապահպանական հարկի և բնօգտագործման վճարների գծով մուտքերը կազմել են ավելի քան 79.9 մլրդ դրամ՝ ապահովելով պետական բյուջեի հարկային եկամուտների և պետական տուրքերի 5.1%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերի աճը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 64.3% (26.7 մլրդ դրամ) աճով:

Հաշվետու ժամանակահատվածում պետական բյուջեի հարկերի և տուրքերի 2.9%-ը ձևավորվել է այլ հարկերի հաշվին՝ կազմելով 44.9 մլրդ դրամ: Մասնավորապես` 29.6 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 5.7 մլրդ դրամ՝ ռադիոհաճախականության օգտագործման պարտադիր վճարները, 3.8 մլրդ դրամ՝ ճանապարհային հարկը, 2.4 մլրդ դրամ` հարկային օրենսդրության խախտման համար սահմանված տուգանքները, 2.4 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 775.1 մլն դրամ՝ հանրային ծառայությունների կարգավորման պարտադիր վճարները: Նախորդ տարվա հունվար-հոկտեմբեր ամիսների համեմատ այլ հարկերի փաստացի ցուցանիշն աճել է 18%-ով կամ 6.8 մլրդ դրամով: Աճն արձանագրվել է հիմնականում դրոշմանիշային վճարների գծով, որոնք 21.9%-ով կամ 5.3 մլրդ դրամով գերազանցել են նախորդ տարվա համապատասխան ցուցանիշը:

2022 թվականի հունվար-հոկտեմբեր ամիսներին պետական բյուջե են մուտքագրվել շուրջ 95.8 մլրդ դրամ *պետական տուրքեր*` 99.8%‑ով ապահովելով տարեկան ծրագրային ցուցանիշը: Պետական տուրքերում մեծ տեսակարար կշիռ ունեն լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերը, որոնք կազմել են 68.5 մլրդ դրամ՝ 99.1%‑ով ապահովելով տարեկան ծրագրային ցուցանիշը: Նշված մուտքերում 75.9% տեսակարար կշիռ ունեն պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար սահմանված պետական տուրքի մուտքերը, որոնք կազմել են 52 մլրդ դրամ՝ 4%-ով (2 մլրդ դրամով) գերազանցելով տարեկան ծրագրային ցուցանիշը: Նշված տուրքը սահմանվել է 2021 թվականի սեպտեմբերից և կիրառվել է մինչև 2022 թվականի սեպտեմբերի 10-ը: Նշենք, որ պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար գանձվող տուրքերը 4.5 անգամ կամ ավելի քան 40.5 մլրդ դրամով գերազանցել են նախորդ տարվա համապատասխան ցուցանիշը, և հիմնականում դրանով է պայմանավորված նախորդ տարվա հունվար-հոկտեմբեր ամիսների համեմատ պետական տուրքի գծով մուտքերի աճը:

Հաշվետու ժամանակահատվածում օրենքով սահմանված այլ ծառայությունների և գործողությունների համար գանձվող տուրքերը կազմել են շուրջ 15.6 մլրդ դրամ՝ 17.1%‑ով գերազանցելով տարեկան ծրագրային ցուցանիշը: Ծրագրվածից ավել մուտքերի ստացումը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի ու օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար համար սահմանված պետական տուրքի մուտքերով: Նշված մուտքերը կազմել են համապատասխանաբար 10.8 մլրդ դրամ և 2.6 մլրդ դրամ՝ 31.1%‑ով (2.6 մլրդ դրամով) և 2.6 անգամ (1.6 մլրդ դրամով) գերազանցելով տարեկան ծրագրային ցուցանիշը: Նախորդ տարվա հունվար-հոկտեմբեր ամիսների համեմատ oրենքով սահմանված այլ ծառայությունների և գործողությունների գծով տուրքերի աճը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար գանձվող տուրքի 35.2% (2.8 մլրդ դրամ) աճով:

1. **Պետական տուրքերի գծով ՀՀ պետական բյուջեի մուտքերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների  փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների  փաստ** | **Կատարո-ղականը տարեկան ճշտված պլանի նկատմամբ**  **(%)** | **2022թ.**  **հունվար-հոկտեմբերը 2021թ.**  **հունվար-հոկտեմբերի նկատմամբ (%)** |
| **Պետական տուրքեր** | **44.5** | **96.0** | **95.8** | **99.8** | **215.2** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 1.9 | 2.4 | 2.5 | 104.8 | 127.3 |
| Հյուպատոսական ծառայությունների կամ գործողությունների համար | 2.6 | 2.4 | 2.2 | 88.9 | 82.1 |
| Պետական գրանցման համար | 4.1 | 5.3 | 3.9 | 74.1 | 95.2 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 1.8 | 2.8 | 2.7 | 93.8 | 144.8 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 20.9 | 69.2 | 68.5 | 99.1 | 327.6 |
| Օրենքով սահմանված այլ ծառայությունների և գործողությունների համար | 12.6 | 13.3 | 15.6 | 117.1 | 123.2 |
| Այլ պետական տուրքեր | 0.4 | 0.5 | 0.4 | 81.2 | 113.8 |

2022 թվականի հունվար-հոկտեմբեր ամիսների ընթացքում ստացվել են ավելի քան 12.9 մլրդ դրամ *պաշտոնական դրամաշնորհներ՝* կազմելով տարեկան ծրագրված մուտքերի 36.6%-ը և 1.8 անգամ կամ շուրջ 5.8 մլրդ դրամով գերազանցելով նախորդ տարվա նույն ժամանակահատվածի ցուցանիշը, որը հիմնականում պայմանավորված է Եվրամիության բյուջետային աջակցության ծրագրերի շրջանակներում ստացված միջոցներով:

1. **Պաշտոնական դրամաշնորհներ (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Պաշտոնական դրամաշնորհներ*,*** այդ թվում` | **7.1** | **35.3** | **12.9** | **36.6** | **181.5** |
| Նպատակային դրամաշնորհներ | 6.9 | 30.0 | 6.7 | 22.2 | 97.2 |
| Բյուջետային աջակցության դրամաշնորհներ | 0.3 | 5.3 | 6.2 | 117.1 | 2403.0 |

Բյուջետային աջակցության նպատակով հաշվետու ժամանակահատվածում Եվրամիության կողմից 3.4 մլրդ դրամ տրամադրվել է «Աջակցություն Հայաստանում դատական ոլորտի բարեփոխումների իրականացմանը. Փուլ I» (տարեկան ծրագրով նախատեսվածի 68.9%-ը) և 2.5 մլրդ դրամ (նախատեսվել էր 2021 թվականին)` «COVID-19 համավարակի դիմակայման Հայաստանի պայմանագիր» ծրագրերի շրջանակներում։ ՄԱԿ-ի Մանկական հիմնադրամի (ՅՈՒՆԻՍԵՖ) հետ կնքված սոցիալական աջակցության փոխըմբռնման հուշագրով նախատեսված «Աջակցություն ռազմական գործողությունների արդյունքում տեղահանված ընտանիքիների երեխաներին» բյուջետային աջակցության դրամաշնորհային ծրագրի շրջանակներում նախատեսված 183 մլն դրամն ամբողջությամբ ստացվել է: Հունվար-հոկտեմբեր ամիսների ընթացքում Պետականաշինության և խաղաղաշինության հիմնադրամի (ՊԽՀ) TF0B5651 դրամաշնորհային համաձայնագրով՝ «Հայաստան՝ աջակցություն հակամարտությունից տուժած ընտանիքներին» բյուջետային աջակցության դրամաշնորհային ծրագրի շրջանակում ՀԲ-ի կողմից տրամադրվել է 169.6 մլն դրամ (տարեկան ծրագրով նախատեսվածի 93.4%-ը):

Նպատակային դրամաշնորհների ցածր կատարողականը հիմնականում պայմանավորված է ԵՄ, Գլոբալ հիմնադրամի, ՎԶԵԲ և ՀԲ աջակցությամբ իրականացվող ծրագրերի ցածր կատարողականով, որի արդյունքում նշված կազմակերպությունների կողմից նախատեսված դրամաշնորհներն ամբողջությամբ չեն տրամադրվել:

1. **Նպատակային պաշտոնական դրամաշնորհներն ըստ դոնորների (մլն դրամ)**

|  |  |  |  |
| --- | --- | --- | --- |
|  | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** |
| **Ընդամենը** | **29,960.8** | **6,661.7** | **22.2** |
| ԱՄՆ | 726.4 | 725.4 | 99.9 |
| Արևելյան Եվրոպայի էներգախնյողության և շրջակա միջավայրի գործընկերության հիմնադրամ | 644.0 | 403.9 | 62.7 |
| Գերմանիա | 2,291.7 | 981.7 | 42.8 |
| Գերմանիայի զարգացման և Եվրոպական միության հարևանության ներդրումային բանկ | 128.6 | 6.4 | 5.0 |
| Գլոբալ էկոլոգիական հիմնադրամ | 656.6 | 435.6 | 66.3 |
| Գլոբալ հիմնադրամ | 4,004.9 | 831.9 | 20.8 |
| Գյուղատնտեսության զարգացման միջազգային հիմնադրամ | 23.3 | 0.0 | 0.0 |
| ԵՄ | 13,891.9 | 696.1 | 5.0 |
| Եվրասիական զարգացման բանկ | 547.6 | 451.7 | 82.5 |
| Համաշխարհային բանկ | 3,034.8 | 1,800.1 | 59.3 |
| ՄԱԿ | 244.1 | 5.8 | 2.4 |
| ՎԶԵԲ | 2,472.7 | 226.2 | 9.1 |
| Ֆրանսիա | 644.1 | 97.0 | 15.1 |
| ՌԴ | 650.1 | 0.0 | 0.0 |

Հաշվետու ժամանակահատվածում ՀՀ պետական բյուջեի *այլ եկամուտները* կազմել են ավելի քան 90.4 մլրդ դրամ՝ 5.7%-ով գերազանցելով ծրագրված ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների, իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի և օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների տարեկան ծրագրային ցուցանիշների գերազանցմամբ: Նախորդ տարվա նույն ժամանակահատվածի համեմատ այլ եկամուտների 39.9% (25.8 մլրդ դրամ) աճը հիմնականում պայմանավորված է օրենքով և այլ իրավական ակտերով սահմանված այլ եկամուտների և բանկերում ու այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացված տոկոսավճարների գծով մուտքերի աճով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 9‑ում:

1. **Այլ եկամուտների գծով ՀՀ պետական բյուջեի մուտքերը (մլն դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկսն ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Այլ եկամուտներ** | **64,639.7** | **85,581.8** | **90,426.6** | **105.7** | **139.9** |
| Պետական սեփականություն հանդիսացող գույքի վարձակալու-թյունից եկամուտներ | 712.4 | 6,675.2 | 1,659.2 | 24.9 | 232.9 |
| Տոկոսավճարներ և շահաբաժիններ, այդ թվում՝ | 23,854.6 | 21,722.1 | 31,703.5 | 146.0 | 132.9 |
| * բանկերում և այլ ֆինանսա-վարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 23,107.8 | 20,684.2 | 30,406.5 | 147.0 | 131.6 |
| * իրավաբանական անձանց կապիտալում կատարված ներդրումներից ստացվող շահաբաժիններ | 746.8 | 1,037.9 | 1,297.1 | 125.0 | 173.7 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 7,986.7 | 11,825.1 | 8,022.7 | 67.8 | 100.5 |
| * ռեզիդենտներին տրամադրված վարկերի օգտագործման տոկոսավճարներ | 7,913.0 | 11,774.4 | 7,975.7 | 67.7 | 100.8 |
| * ոչ ռեզիդենտներին տրամադրված վարկերի օգտագործման տոկոսավճարներ | 73.7 | 50.6 | 47.0 | 92.8 | 63.7 |
| Այլ կատեգորիաներում չդասակարգված տրանսֆերտներ | 657.8 | 264.9 | 252.8 | 95.5 | 38.4 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 13,063.9 | 12,798.8 | 15,403.1 | 120.3 | 117.9 |
| Ապրանքների մատակարարումից և ծառայությունների մատուցումից եկամուտներ | 17,244.8 | 19,408.3 | 18,325.9 | 94.4 | 106.3 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 1,119.5 | 12,887.5 | 15,059.3 | 116.9 | 1345.2 |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են 30.4 մլրդ դրամ տոկոսավճարներ, որոնք շուրջ 1.5 անգամ գերազանցել են ծրագրային ցուցանիշը և 31.6%-ով՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը և նախորդ տարվա նույն ժամանակահատվածի համեմատ աճը պայմանավորված է 2022 թվականի հունվար-հոկտեմբեր ամիսների ընթացքում պետական բյուջեի մուտքերի համեմատ ելքերի ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, ինչպես նաև պարտատոմսերի՝ ծրագրավորվածից ավել տեղաբաշխմամբ, որոնք ներդրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը, ինչպես նաև նախորդ տարվա նույն ժամանակահատվածի համեմատ աճին նպաստել է նաև ավանդի ներդրման տոկոսադրույքի աճը:

2022 թվականի հունվար-հոկտեմբեր ամիսների ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի ծրագրային ցուցանիշի 20.3%‑ով գերազանցումը և նախորդ տարվա նույն ժամանակահատվածի համեմատ ստացված մուտքերի 17.9% (2.3 մլրդ դրամ) աճը հիմնականում պայմանավորված է ՀՀ ոստիկանության և ՀՀ վարչապետի աշխատակազմի ներքո գործող տեսչական մարմինների կողմից կիրառված պատժամիջոցների արդյունքում գանձված գումարների ծրագրի գերազանցմամբ, որոնք կազմել են համապատասխանաբար 12.9 մլրդ դրամ (տարեկան ծրագրված ցուցանիշի 114.4%‑ը, աճը՝ 11.9%) և 721.9 մլն դրամ (տարեկան ծրագրված ցուցանիշի 176.9%‑ը, աճը՝ 148.3%):

Ապրանքների մատակարարումից և ծառայությունների մատուցումից ստացված եկամուտների՝ նախորդ տարվա նույն ժամանակահատվածի ցուցանիշի նկատմամբ 6.3% աճը հիմնականում պայմանավորված է ՀՀ արդարադատության նախարարության և ՀՀ կադաստրի կոմիտեի կողմից մատուցվող ծառայությունների դիմաց ստացված մուտքերի համապատասխանաբար 22.9% (680.2 մլն դրամ) և 10.2% (452.9 մլն դրամ) աճով:

Պետական սեփականություն հանդիսացող գույքի վարձակալության դիմաց պետական բյուջե ստացված մուտքերի 24.9% կատարողականը, ինչպես նաև նախորդ տարվա նույն ժամանակահատվածի համեմատ 2.3 անգամ աճը հիմնականում պայմանավորված է «Վեոլիա Ջուր» ՓԲԸ-ի կողմից ՀՀ պետական բյուջե փոխանցված վարձակալական վճարներով, որոնք կազմել են 1.2 մլրդ դրամ (19.1%) և 3.3 անգամ գերազանցել նախորդ տարվա նույն ժամանակահատվածի ցուցանիշը:

2021 թվականի հունվար-հոկտեմբերի համեմատ իրավաբանական անձանց կապիտալում կատարված ներդրումներից ստացված շահութաբաժինների 73.7% աճը հիմնականում պայմանավորված է ՀՀտարածքային կառավարման և ենթակառուցվածքների նախարարության քաղաքացիական ավիացիայի կոմիտեի կառավարման ներքո գտնվող «Հայաէրոնավիգացիա» ՓԲԸ-ում պետական մասնակցության դիմաց շահութաբաժնի ստացմամբ (322.3 մլն դրամ), ինչպես նաև ՀՀ պաշտպանության նախարարության ներքո գտնվող ընկերություններում պետական մասնակցության դիմաց 73.5 մլն դրամի ստացմամբ:

Հա­յաստանի Հանրապետության կողմից ոչ ռեզիդենտներին տրամադրված վարկերի գծով բյուջետային մուտ­քե­րը կազմել են շուրջ 47 մլն դրամ, որոնք գոյացել են Հայաստանի Հանրապետության հանդեպ Վրաստանի Հան­րա­պե­տու­թյան պարտքի սպա­­սարկման տոկոսավճար­­նե­րից:

Հաշվետու ժամանակահատվածում պետական բյուջե մուտքագրված այլ կատեգորիաներում չդասակարգված տրանսֆերտները 61.6%-ով կամ 405 մլն դրամով զիջել են նախորդ տարվա ցուցանիշը՝ հիմնականում պայմանավորված օտարերկրյա պետություններում գործող ՀՀ դեսպանությունների գործունեությանն աջակցելու նպատակով կատարված նվիրաբերություններից մուտքերի նվազմամբ:

***Պետական բյուջեի ծախսերը***

2022 թվականի հունվար-հոկտեմբեր ամիսներին պետական բյուջեի ծախսերը նախորդ տարվա նույն ժամանակահատվածի համեմատ աճել են 7.9%-ով կամ 122.7 մլրդ դրամով, որը հիմնականում պայմանավորված է կապիտալ ծախսերի և կենսաթոշակների աճով:

1. **ՀՀ պետական բյուջեի ծախսերը (մլրդ դրամ)**

|  |  |  |  |
| --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** |
| **Ընդամենը ծախսեր** | **1,552.8** | **2,262.7** | **1,675.5** |
| Ընթացիկ ծախսեր | 1,407.6 | 1,850.5 | 1,474.3 |
| Ոչ ֆինանսական ակտիվների հետ գործառնություններ | 145.2 | 412.2 | 201.2 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 90.7 | 81.8 | 88.0 |
| Ոչ ֆինանսական ակտիվների հետ գործառնություններ | 9.3 | 18.2 | 12.0 |

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 11-ում:

1. **ՀՀ պետական բյուջեի ընթացիկ ծախսերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Ընթացիկ ծախսեր** | **1,407.6** | **1,850.5** | **1,474.3** | **79.7** | **104.7** |
| Աշխատավարձ | 135.1 | 195.0 | 144.7 | 74.2 | 107.2 |
| Ծառայությունների և ապրանքների ձեռքբերում | 136.8 | 215.3 | 146.0 | 67.8 | 106.8 |
| Տոկոսավճարներ | 170.5 | 204.0 | 186.4 | 91.4 | 109.3 |
| Սուբսիդիաներ | 108.5 | 152.5 | 122.5 | 80.4 | 113.0 |
| Դրամաշնորհներ | 153.5 | 240.9 | 177.5 | 73.7 | 115.6 |
| Սոցիալական նպաստներ և կենսաթոշակներ | 503.6 | 590.6 | 502.4 | 85.1 | 99.8 |
| Այլ ծախսեր | 199.7 | 252.4 | 194.7 | 77.1 | 97.5 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 9.6 | 10.5 | 9.8 |  |  |
| Ծառայությունների և ապրանքների ձեռք բերում | 9.7 | 11.6 | 9.9 |  |  |
| Տոկոսավճարներ | 12.1 | 11.0 | 12.6 |  |  |
| Սուբսիդիաներ | 7.7 | 8.2 | 8.3 |  |  |
| Դրամաշնորհներ | 10.9 | 13.0 | 12.0 |  |  |
| Սոցիալական նպաստներ և կենսաթոշակներ | 35.8 | 31.9 | 34.1 |  |  |
| Այլ ծախսեր | 14.2 | 13.6 | 13.2 |  |  |

2021 թվականի հունվար-հոկտեմբեր ամիսների համեմատ կառավարության պարտքի սպասարկման ծախսերի աճը պայմանավորված է շրջանառության մեջ գտնվող արտարժութային և գանձապետական պարտատոմսերի ծավալների աճով:

1. **Կառավարության պարտքի սպասարկման ծախսերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Տոկոսավճարներ** | **170.5** | **204.0** | **186.4** | **91.4** | **109.3** |
| Ներքին տոկոսավճարներ | 107.8 | 127.3 | 125.5 | 98.6 | 116.5 |
| Արտաքին տոկոսավճարներ | 62.7 | 76.7 | 60.9 | 79.4 | 97.1 |

Նախորդ տարվա հունվար-հոկտեմբեր ամիսների համեմատ սուբսիդիաներն աճել են 13%‑ով (14.1 մլրդ դրամով), որը հիմնականում պայմանավորված է Գյուղատնտեսության խթանման և Գյուղատնտեսության արդիականացման ծրագրերի շրջանակներում տրամադրված սուբսիդիաների համապատասխանաբար 2.1 անգամ (9 մլրդ դրամ) և 4 անգամ (5.4 մլրդ դրամ) աճով:

Նախորդ տարվա հունվար-հոկտեմբեր ամիսների համեմատ պետական բյուջեից տրամադրված դրամաշնորհների աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի 24.3% (5.5 մլրդ դրամ) աճով, գիտական և գիտատեխնիկական հետազոտությունների ծրագրին տրամադրված սուբվենցիաների 55.8% (4.9 մլրդ դրամ) աճով, պաշտպանության բնագավառի այլ ծախսերի 56.9% (3.7 մլրդ դրամ) աճով, ենթակառուցվածքների զարգացման նպատակով ՀՀ մարզերին տրամադրված սուբվենցիաների 42.2% (1.8 մլրդ դրամ) աճով, ինչպես նաև ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում տրամադրված սուբվենցիաների 42.2% (1.4 մլրդ դրամ) աճով:

1. **ՀՀ պետական բյուջեից տրամադրված դրամաշնորհները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Դրամաշնորհներ** | **153.5** | **240.9** | **177.5** | **73.7** | **115.6** |
| Միջազգային կազմակերպություններին | 2.7 | 4.4 | 3.3 | 75.7 | 123.5 |
| Պետական հատվածի այլ մակարդակներին (ընթացիկ),  այդ թվում` | 144.4 | 214.3 | 164.3 | 76.7 | 113.8 |
| - Համայնքների բյուջեներին համահարթեցման սկզբունքով տրվող դոտացիաներ | 53.8 | 64.3 | 53.6 | 83.3 | 99.6 |
| Պետական հատվածի այլ մակարդակներին (կապիտալ) | 6.4 | 22.1 | 9.8 | 44.4 | 153.0 |

Նախորդ տարվա նույն ժամանակահատվածի համեմատ սոցիալական նպաստների և կենսաթոշակների գծով ծախսերի աճը պայմանավորված է կենսաթոշակների գծով ծախսերի աճով: Վերջինս հիմնականում պայմանավորված է կուտակային կենսաթոշակային հատկացումների աճով, որոնք կազմել են 97.9 մլրդ դրամ՝ 28.3%-ով (21.6 մլրդ դրամով) գերազանցելով 2021 թվականի ցուցանիշը, ինչպես նաև աշխատանքային կենսաթոշակների 5.2% (10.3 մլրդ դրամ) և սպայական անձնակազմի ու նրանց ընտանիքների անդամների կենսաթոշակների 13.6% (3.7 մլրդ դրամ) աճով:

Սոցիալական նպաստների գծով արձանագրվել է ծախսերի նվազում, որը հիմնականում կապված է ռազմական դրությամբ պայմանավորված՝ Ադրբեջանի վերահսկողության տակ անցած տարածքներում հաշվառված քաղաքացիներին 2021 թվականին դրամական աջակցության տրամադրման հետ:

1. **ՀՀ պետական բյուջեից տրամադրված նպաստները և կենսաթոշակները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Սոցիալական նպաստներ և կենսաթոշակներ** | **503.6** | **590.6** | **502.4** | **85.1** | **99.8** |
| Նպաստներ | 198.8 | 200.3 | 161.7 | 80.7 | 81.4 |
| Կենսաթոշակներ | 304.8 | 390.3 | 340.7 | 87.3 | 111.8 |

Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշի 38.6% (56.1 մլրդ դրամ) աճը պայմանավորված է ոչ ֆինանսական ակտիվների գծով ծախսերի (կապիտալ ծախսերի) աճով: Վերջինս արձանագրվել է հիմնականում «ՀՀ պաշտպանության ապահովում», «Ճանապարհային ցանցի բարելավում» և «Ոստիկանության ոլորտի քաղաքականության մշակում, կառավարում, կենտրոնացված միջոցառումներ, մոնիտորինգ և վերահսկողություն» ծրագրերում:

Ոչ ֆինանսական ակտիվների օտարումից հաշվետու ժամանակահատվածում ստացվել են շուրջ 6.3 մլրդ դրամ մուտքեր՝ տարեկան ծրագրով նախատեսված 10.1 մլրդ դրամի և 2021 թվականի նույն ժամանակահատվածում ստացված 1.1 մլրդ դրամի դիմաց:

1. **ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Ոչ ֆինանսական ակտիվների հետ գործառնություններ** | **145.2** | **412.2** | **201.2** | **48.8** | **138.6** |
| Ոչ ֆինանսական ակտիվների գծով ծախսեր (կապիտալ ծախսեր), այդ թվում՝ | 146.2 | 422.3 | 207.5 | 49.1 | 141.9 |
| * շենքեր և շինություններ | 132.0 | 356.7 | 176.8 | 49.6 | 133.9 |
| * մեքենաների և սարքավորում-ների ձեռք բերում, պահպանում և հիմնանորոգում | 11.9 | 53.7 | 27.4 | 51.0 | 229.9 |
| * այլ հիմնական միջոցներ | 2.1 | 11.9 | 3.3 | 27.4 | 153.2 |
| Ոչ ֆինանսական ակտիվների օտարումից մուտքեր | (1.1) | (10.1) | (6.3) | 62.2 | 573.6 |

***ՀՀ պետական բյուջեի պակասուրդը***

2022 թվականի հունվար-հոկտեմբեր ամիսներին ՀՀ պետական բյուջեն կատարվել է 13 մլրդ դրամ պակասուրդով՝ տարեկան ծրագրված 217.6 մլրդ դրամի և նախորդ տարվա նույն ժամանակահատվածի 202 մլրդ դրամի դիմաց: Տարեկան ծրագրված ցուցանիշի համեմատ պակասուրդի ցածր մակարդակը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված` բյուջեի ազատ միջոցներն աճել են 25.3 մլրդ դրամով: Արտաքին աջակցությամբ իրականացվող ծրագրերի շրջանակներում ստացվել է տարեկան նախատեսված վարկային միջոցների 36.6%-ը՝ 65.4 մլրդ դրամ:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի ֆինանսավորումն ապահովվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 174.1 մլրդ դրամ: 14.5 մլն դրամ տրամադրվել է մուրհակների մարմանը` տարեկան նախատեսված 16.6 մլն դրամի դիմաց։

2022 թվականի տասն ամիսների ընթացքում ներքին ֆինանսական զուտ ակտիվներն ավելացել են 6.6 մլրդ դրամով` տարվա համար ծրագրված 75 մլրդ դրամ օգտագործման դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ տարեկան ծրագրով նախատեսված 62.7 մլրդ դրամ օգտագործման փոխարեն 25.3 մլրդ դրամ աճով: Տարեկան ծրագրով նախատեսվել է արտաքին աջակցությամբ իրականացվող ծրագրերի շրջանակներում 10.8 մլրդ դրամ վարկերի տրամադրում ՀՀ ռեզիդենտներին, որի դիմաց հաշվետու ժամանակահատվածում փաստացի տրամադրվել է 2.9 մլրդ դրամ: Մասնավորապես՝ շուրջ 2.1 մլրդ դրամ տրամադրվել է Քաղաքային զարգացման, 619.3 մլն դրամ՝ Էլեկտրաէներգետիկ համակարգի զարգացման, 208.1 մլն դրամ՝ Կոշտ թափոնների կառավարման և 58.3 մլն դրամ՝ Ենթակառուցվածքների և գյուղական ֆինանսավորման աջակցության ծրագրերի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է 25.1 մլրդ դրամ՝ 79.4%-ով ապահովելով տարեկան ծրագիրը: Ներքին բաժնետոմսերի և այլ մասնաբաժինների ձեռքբերմանն ուղղվել է շուրջ 3.5 մլրդ դրամ՝ նախատեսված 8.6 մլրդ դրամի դիմաց: Մասնավորապես՝ 3.3 մլրդ դրամ է տրամադրվել ՀՀ բարձր տեխնոլոգիական արդյունաբերության նախարարությանը՝ «Գեոկոսմոս» փակ բաժնետիրական ընկերության բաժնեմասերի ձեռքբերման, 95 մլն դրամ՝ ՀՀ առողջապահության նախարարությանը՝ «Ավան» հոգեկան առողջության կենտրոն» փակ բաժնետիրական ընկերության բաժնեմասերի ձեռքբերման և 50 մլն դրամ՝ ՀՀ էկոնոմիկայի նախարարությանը՝ «Հայ-Ալմաստ» փակ բաժնետիրական ընկերության բաժնեմասերի ձեռքբերման նպատակով, որոնք կատարվել են նախատեսված ծավալով:

1. **ՀՀ պետական բյուջեի պակասուրդի ֆինանսավորման աղբյուրները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Պակասուրդ (հավելուրդ)** | **202.0** | **217.6** | **13.0** | **6.0** | **6.4** |
| Ներքին աղբյուրներ, այդ թվում` | (23.7) | 325.2 | 167.4 | 51.5 | (707.2) |
| * Փոխառու միջոցներ | 200.5 | 250.2 | 174.1 | 69.6 | 86.8 |
| * Ֆինանսական զուտ ակտիվներ | (224.2) | 75.0 | (6.6) | (8.8) | 3.0 |
| Արտաքին աղբյուրներ, այդ թվում` | 225.7 | (107.6) | (154.5) | 143.6 | (68.5) |
| * Փոխառու միջոցներ | 337.0 | 57.3 | (15.8) | (27.6) | (4.7) |
| * Ֆինանսական զուտ ակտիվներ | (111.3) | (164.9) | (138.7) | 84.1 | 124.6 |

Հաշվետու ժամանակահատվածի ընթացքում արտաքին աղբյուրներից փոխառու միջոցներով ՀՀ պետական բյուջեն ֆինանսավորվել է վարկային միջոցների ներգրավման հաշվին: Մասնավորապես 34.7 մլրդ դրամ ներգրավվել է Արժույթի Միջազգային Հիմնադրամից` որպես բյուջետային աջակցություն, 30.7 մլրդ դրամ՝ նպատակային վարկային ծրագրերի շրջանակներում:

1. **Արտաքին աղբյուրներից վարկերի և փոխատվությունների ստացում (մլրդ դրամ)**

|  |  |  |  |
| --- | --- | --- | --- |
|  | **2022թ տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարողա-կանը տարեկան ճշտված պլանի նկատմամբ (%)** |
| **Վարկերի և փոխատվությունների ստացում** | **178.8** | **65.4** | **36.6** |
| **Բյուջետային աջակցության վարկեր** | **95.5** | **34.7** | **36.3** |
| **Նպատակային վարկերի ստացում**, այդ թվում` | **83.3** | **30.7** | **36.8** |
| **Միջազգային կազմակերպություններից** | **76.1** | **30.5** | **40.0** |
| Համաշխարհային բանկ | 24.7 | 8.5 | 34.3 |
| Վերակառուցման և զարգացման եվրոպական բանկ | 6.4 | 2.8 | 43.8 |
| Եվրոպական ներդրումային բանկ | 5.1 | 2.5 | 49.2 |
| Ասիական զարգացման բանկ | 28.0 | 13.8 | 49.1 |
| Եվրասիական զարգացման բանկ | 3.8 | 3.0 | 77.7 |
| Եվրամիություն | 7.5 | 0.0 | 0.0 |
| Այլ վարկատուներ | 0.6 | (0.0) | (4.0) |
| **Օտարերկրյա պետություններից** | **7.2** | **0.2** | **2.8** |
| Գերմանիա (Վերականգնման վարկերի բանկ) | 3.3 | 0.2 | 6.1 |
| Ֆրանսիա | 3.8 | 0.0 | 0.0 |

81.2 մլրդ դրամ ուղղվել է արտաքին վարկերի մարմանը՝ կազմելով տարեկան ծրագրի 66.9%-ը: Նշված գումարից շուրջ 53.5 մլրդ դրամն ուղղվել է միջազգային կազմակերպությունների, 26.8 մլրդ դրամը` օտարերկրյա պետությունների և 907.4 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական ակտիվներում 142.4 մլրդ դրամը կազմել է Արցախի Հանրապետությանը տրամադրված միջպետական վարկը: 367.9 մլն դրամ է մուտքագրվել Վրաստանի կողմից ՀՀ նկատմամբ ունեցած վարկային պարտավորությունների մարման արդյունքում՝ կազմելով տարեկան ծրագրի 92.3%-ը:

1. **ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2021թ. հունվար-հոկտեմբեր ամիսների փաստ** | **2022թ. տարեկան ճշտված պլան** | **2022թ. հունվար-հոկտեմբեր ամիսների փաստ** | **Կատարո-ղականը տարեկան ճշտված պլանի նկատմամբ (%)** | **2022թ. հունվար-հոկտեմբերը 2021թ. հունվար-հոկտեմբերի նկատմամբ (%)** |
| **Ֆինանսական զուտ ակտիվներ** | **(111.3)** | **(164.9)** | **(138.7)** | **84.1** | **124.6** |
| Վարկերի և փոխատվությունների տրամադրում (Արցախի Հանրապետությանը) | (103.8) | (164.0) | (142.4) | 86.9 | 137.2 |
| Տրամադրված վարկերի և փոխատվությունների վերադարձից մուտքեր (Վրաստանից) | 0.6 | 0.4 | 0.4 | 92.3 | 57.4 |
| Բաժնետոմսերի և կապիտալում այլ մասնակցության ձեռքբերում | (1.4) | (1.3) | (1.0) | 73.7 | 67.8 |
| Այլ | (6.6) | 0.0 | 4.4 | - | (66.2) |

1. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-1)